b'\n_START_ARTICLE_\nAtis\n_START_PARAGRAPH_\nAtis (starogr\xc5\xa1ko \xe1\xbc\x8c\xcf\x84\xcf\x85\xcf\x82, Atis) je legendarni lidijski kralj iz 2. tiso\xc4\x8dletja pr. n. \xc5\xa1t. Po Herodotu je bil eden od prvih kraljev Lidije, ki se je takrat imenovala Meonija. Bil je sin kralja Manesa in o\xc4\x8de kralja Lida, po katerem so Lidijci dobili ime. _NEWLINE_Herodot pi\xc5\xa1e, da je bila med Atisovim vladanjem v Meoniji velika lakota.  Da bi la\xc5\xbee  pre\xc5\xbeiveti lakoto, so Meonci razvili razli\xc4\x8dne zvija\xc4\x8de, vklju\xc4\x8dno s kockanjem, metanjem kosti in igrami z \xc5\xbeogo. Njihov namen je bil odvrniti pozornost od lakote, pre\xc5\xbeiveti \xc4\x8das in jesti samo vsak drug dan. Na tak na\xc4\x8din so \xc5\xbeiveli celih osemnajst let, potem pa se je Atis odlo\xc4\x8dil, da bo v Meoniji ostala samo polovica prebivalcev, druga polovica pa bo morala najti drug \xc5\xbeivljenjski prostor. Prvi polovici je \xc5\xa1e naprej vladal sam, izseljence pa je prepustil svojemu drugemu sinu Tirenu. Tiren je svojo skupino odpeljal v Umbrijo, kjer so se naselili in postali znani kot Tirenci._NEWLINE_Domorodni gr\xc5\xa1ko-lidijski zgodovinar Ksant je malo za Herodotom v jonski gr\xc5\xa1\xc4\x8dini napisal zgodovino Lidije z naslovom Lidiaka (gr\xc5\xa1ko \xce\x9b\xcf\x85\xce\xb4\xce\xb9\xce\xb1\xce\xba\xce\xac), ki se je ohranila samo v fragmentih. Tudi Ksant omenja, da je imel Atis dva sinova, Lida in Tirena, in da je Meonce razdelil na  Lidijce in Torubijce (Tirence).'